സാരമില്ല സഖാവേ.... ഉള്ളതുപറഞ്ഞാല് ഉറിയും ചിരിക്കുമെന്നല്ല ഇങ്ങനെയിരിക്കും എന്നാണ് പറയാന് വരുന്നത്. അമ്ബലപ്പുഴ പെരുമയില് പാല്പ്പായസം മാത്രമല്ല, ചാക്യാരെ തോല്പിച്ച നമ്ബ്യാരുടെ മിഴാവുമുണ്ട്. വായനാവാരവും സാക്ഷരതായജ്ഞവുമൊക്കെ തുടങ്ങുന്നതിനും മുമ്ബാണ് എഴുത്തച്ഛന്റെ രാമായണം നൂറുപ്രതി പകര്ത്തിയെഴുതിച്ച് വീടുകളില് നിഷ്കര്ഷയോടെ പാരായണം ചെയ്യാന്, അമ്ബലപ്പുഴ രാജാവ് കല്പന പുറപ്പെടുവിച്ചത്. അമ്ബലപ്പുഴയിലെ നൂറുവീടുകളില് ആരംഭിച്ച ആ അനുഷ്ഠാനമാണിന്ന് രാമായണ മാസാചരണമായി കാവ്യസംസ്കാരത്തെ ഗാര്ഹിക സംസ്കാരമാക്കി മാറ്റുന്നത്. മറ്റുള്ളവരുടെ ഹിതം പറയാന് ചിതം പോരാ എന്ന് പറഞ്ഞ നമ്ബ്യാരുടെ പിന്മുറക്കാരനായ അമ്ബലപ്പുഴക്കാരന് മുന്മന്ത്രി ജി. സുധാകരന്റെ വരികള് വിവാദ പൂത്തിരി കത്തിക്കുന്നു. പൂന്താനവും ചങ്ങമ്ബുഴയുമൊക്കെ നിയമസഭയിലും ഉത്സവപ്പറമ്ബിലുമൊക്കെ ഉദ്ധരിക്കപ്പെടാറുണ്ടെങ്കിലും കാളിദാസനും ആശാനും ജിക്കും ഇടശേരിക്കും വൈലോപ്പിള്ളിക്കും അക്കിത്തത്തിനും ആറ്റൂരിനുമൊന്നും അത്രത്തോളം ഇടംകിട്ടാറില്ല. അത് അവരുടെയോ ആ കവിതയുടെയോ ദോഷം കൊണ്ടല്ല. നാരങ്ങാ മിഠായി നുണയും പോലെ എളുപ്പത്തില് ആസ്വദിക്കപ്പെടുന്ന വരികളോടാണ് പൊതുജനത്തിന് പ്രിയം. ആര്ക്കും കയറി ഇടപെടാനും വ്യാഖ്യാനിക്കാനുമുള്ള ഇടം നല്കുന്ന രചനകള് പെട്ടെന്ന് ആളിക്കത്തും. അതില് വിവാദത്തിന്റെ വെടിമരുന്ന് കൂടി പൊതിഞ്ഞു വച്ചിട്ടുണ്ടെങ്കില് ഉള്ളൂരിനെയും വള്ളത്തോളിനെയും ജനമനസുകളിലേക്ക് ആവാഹിക്കാന് എം.പി. മന്മഥനെപ്പോലുള്ള വാഗ്മികള്ക്കേ കഴിയൂ. വാക്കും പ്രവൃത്തിയും പിണങ്ങി പിരിയുന്ന കാലമാണിത്. പലപ്പോഴും ഇവര് തമ്മില് തല്ലിപ്പിരിഞ്ഞെന്നും വരും. നേരും നെറിയും പറയുന്ന വാക്കിന് വിലയും വേണമെന്ന് നിഷ്കര്ഷയുള്ള അപൂര്വ ഗണത്തില്പ്പെട്ടയാളാണ് ഇപ്പോള് സ്വന്തം രചനയുടെ വിവാദച്ചുഴിയില് പെട്ട ജി. സുധാകരന്. മലയാളത്തിലെ എഴുത്തുകാര്ക്ക് പുസ്തകം വിറ്റും ജീവിക്കാമെന്ന അന്തസുള്ള നില ഉണ്ടാക്കിക്കൊടുത്തത് കോട്ടയത്തെ സാഹിത്യ പ്രവര്ത്തക സഹകരണ സംഘമാണ്. ഒരുകാലത്ത് എഴുത്തുകാരുടെ അഭിമാനവും തറവാടുമായിരുന്നു എസ്.പി.സി.എസ്. വിത്തുകുത്തി തിന്ന ആ സംഘം എട്ട് നിലയില് പൊട്ടിയപ്പോള് രക്ഷകരായി അവതരിച്ചത് സഹകരണ മന്ത്രിമാരായിരുന്ന പിണറായിയും ജി. സുധാകരനുമാണ്. പിണറായി കൊണ്ടുവന്ന പൂച്ചാലി പഠിച്ച പണിപതിനെട്ടും പയറ്റി. വായിച്ചുവളരട്ടെ എന്നു കരുതി സകലമാന സഹകരണ സംഘങ്ങളിലും വായനമൂല തുടങ്ങാന് കല്പിച്ചത് സഹൃദയനായ ജി.സുധാകരനാണ്. എന്നാല് അതൊന്നും വേണ്ടത്ര ഫലിച്ചില്ല. നമ്മുടെ സഹകരണ സംഘങ്ങള് വായിച്ചു വിളയുകയല്ല, വളയുകയാണെന്നാണ് ഈയിടെയായി മാദ്ധ്യമങ്ങള് ഘോഷിക്കുന്നത്. കഥയുടെ രാജശില്പിയായ ടി. പത്മനാഭനും ജി. സുധാകരനും ചില ചേര്ച്ചകളുണ്ട്. ടി. പത്മനാഭന്റെ പുതിയ കഥ സഖാവ് സുധാകരനെ തോളില്ത്തട്ടി, സാരമില്ല സഖാവേ എന്ന് സാന്ത്വനപ്പെടുത്തുന്നുണ്ടത്രെ. സ്ഥൈര്യം, പ്രസ്ഥാനത്തോട് കൂറ്, അഴിമതിയോട് സന്ധിയില്ലാസമരം, എഴുത്തും വായനയും എല്ലാം തനിക്കേറെ ഇഷ്ടപ്പെട്ടെന്ന് കഥയിലെ സഖാവ് പി. കൃഷ്ണപിള്ള പുതിയ കാലത്തെ സുധാകര ഛായയുള്ള സഖാവിനെ ആശ്വസിപ്പിക്കുന്നു. നേട്ടവും കോട്ടവും എന്ന ജി. സുധാകരന്റെ പുതിയ രചനയാണിപ്പോള് വിവാദങ്ങള്ക്ക് തിരികൊളുത്തിയത്. ഒരുതരത്തിലും നന്ദി കിട്ടാത്തൊരാ പണികളൊക്കെ നടത്തി ഞാനെന്റെയീ മഹിത ജീവിതം സാമൂഹ്യമായെന്ന് പറയും സ്നേഹിതര്, സത്യമതെങ്കിലും... ഇനി നടക്കട്ടെ ഈവഴി, ആകാംക്ഷാഭരിതരായ നവാഗതര് അക്ഷീണമനസുമായി നവപഥവീഥിയില്... എന്നദ്ദേഹം വരും തലമുറയെ ആഹ്വാനം ചെയ്യുന്നു. തള്ളയ്ക്കിട്ടൊരു തല്ലു വരുമ്ബോള് പിള്ളയെ എടുത്ത് തടുക്കുന്ന നമ്ബ്യാരുടെ കൗശലക്കാരിയായ അമ്മയെ പിന്പറ്റുകയാണീ അമ്ബലപ്പുഴക്കാരന്. ഇവിടെ തടുക്കുന്നത് സ്വന്തം രചനകൊണ്ടാണെന്ന് മാത്രം! പാലാരിവട്ടം പാലം വിവാദത്തില് കുടുങ്ങി യാത്രക്കാരെ വട്ടംകറക്കുന്ന കാലത്ത്, ആ പാലത്തിനടുത്ത് നടന്ന ഒരു ചടങ്ങില് പൊതുമരാമത്ത് മന്ത്രി ജി. സുധാകരന് വേദിയിലിരിക്കെ, സത്യം പറയുന്ന ഒരാളെങ്കിലും തന്റെ മന്ത്രിസഭയിലുണ്ടാകട്ടെ എന്ന് കരുതി കൂടിയാവാം ഇദ്ദേഹത്തെ മുഖ്യമന്ത്രി മന്ത്രിസഭയിലെടുത്തതെന്ന് പറയാനിടയായി. സാക്ഷിയായി അഡ്വ.എ. ജയശങ്കറും ഉണ്ടായിരുന്നു. അന്ന് പറഞ്ഞതില് നേരുണ്ടായിരുന്നുവെന്ന് കൂടുതല് തെളിമയോടെ കാലം പുറത്തെടുക്കുകയാണിപ്പോള്. സാരമില്ല സഖാവേ, സത്യം പറയുന്നവര്ക്ക് ഇങ്ങനെയിരിക്കും ! ലേഖകന്റെ ഫോണ്: 9447575156